               AN COIMISIÚN EORPACH
            An Bhruiséil,16.5.2022
            COM(2022) 215 final
            2022/0153(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Choiste Speisialaithe Trádála um chomhar custaim agus um rialacha tionscnaimh i dtaca leis an gcomhairliúchán a leagtar síos in Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile

               MEABHRÁN MÍNIÚCHÁIN

               1.Ábhar an togra

               Tá sé beartaithe ag an gCoiste Speisialaithe Trádála (CST) um chomhar custaim agus um rialacha tionscnaimh cinneadh a ghlacadh maidir le comhairliúcháin faoi Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile. Baineann an togra seo leis an gcinneadh lena leagtar síos an seasamh a ghlacfar ar an ábhar seo thar ceann an Aontais in CST um chomhar custaim agus um rialacha tionscnaimh.

               2.Comhthéacs an Togra

               2.1.An Comhaontú Trádála agus Comhair AE-RA

               Leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú’), deonaítear rochtain saor ó dhleacht‑agus ó chuóta‑ar allmhairiúcháin i limistéar ar páirtí leis an gComhaontú é, ar allmhairiúcháin iad de thionscnamh an pháirtí eile, má chomhlíontar na ceanglais maidir le rialacha tionscnaimh. In Airteagal 63 den Chomhaontú, leagtar amach nós imeachta chun tionscnamh na dtáirgí a fhíorú. Luaitear ann freisin nach mór do na páirtithe comhairliúcháin a reáchtáil má dhiúltaíonn páirtí cóir fhabhrach a thabhairt do tháirge de chuid an pháirtí eile d'ainneoin tuairim dhearfach lena ndeimhnítear tionscnamh an táirge a bheith tugtha ag an bpáirtí onnmhairiúcháin.

               2.2.CST um chomhar custaim agus um rialacha tionscnaimh

               De réir Airteagal 8(1)(c) den Chomhaontú, cumhdaítear na hábhair seo a leanas le sainchúram CST:

               - Caibidlí 2 agus 5 i dTeideal I de Cheannteideal 1 de Chuid 2 den Chomhaontú;

               - an Prótacal maidir le cúnamh riaracháin frithpháirteach in ábhair chustaim; agus

               - na forálacha maidir le forghníomhú custaim ceart maoine intleachtúla, táillí agus muirear, luachála custaim agus earraí deisithe.

               De réir Airteagal 121(2)(d) den Chomhaontú, féadfaidh CST um chomhar custaim agus um rialacha tionscnaimh cinntí nó moltaí a ghlacadh maidir leis na nósanna imeachta um chomhairliúcháin faoi Airteagal 63. Féadfaidh sé cinntí nó moltaí a ghlacadh freisin maidir le haon ábhar teicniúil nó riaracháin a bhaineann le cur chun feidhme Chaibidil 2 de Theideal I. Áirítear leis sin nótaí léirmhíniúcháin arb é is aidhm dóibh cur i bhfeidhm aonfhoirmeach na rialacha tionscnaimh a áirithiú.

               2.3.An gníomh atá beartaithe ó CST um chomhar custaim agus um rialacha tionscnaimh

               Is é is aidhm don ghníomh atá beartaithe na rialacha a leagan amach maidir le comhairliúcháin idir na páirtithe i gcás ina ndiúltaíonn páirtí cóir fhabhrach a thabhairt do tháirge de chuid an pháirtí eile cé gur sholáthair an páirtí onnmhairiúcháin tuairim dhearfach lena ndeimhnítear tionscnamh an táirge.

               Beidh an gníomh atá beartaithe ina cheangal ar na páirtithe faoi Airteagal 10 agus Airteagal 121(2)(d) den Chomhaontú. Cuirfear Airteagal 63(3) den Chomhaontú chun feidhme leis. Faoin airteagal sin, ní mór do CST um chomhar custaim agus um rialacha tionscnaimh nós imeachta um chomhairliúchán a leagan amach, le haghaidh comhairliúcháin is gá do na páirtithe a reáchtáil má easaontaíonn siad faoi chur i bhfeidhm na rialacha tionscnaimh. Go sonrach, bíonn sé sin amhlaidh i gcás ina ndiúltaíonn páirtí cóir fhabhrach a thabhairt do tháirge de chuid an pháirtí eile cé gur sholáthair an páirtí onnmhairiúcháin tuairim dhearfach lena ndeimhnítear tionscnamh an táirge tar éis nós imeachta um fhíorúchán. Faoi na rialacha atá beartaithe, ní mór do na páirtithe comhairliúcháin a reáchtáil ar bhealach solúbtha, lena gcuidítear leis an gcumarsáid idir an dá pháirtí agus lena dtugtar údar leis an gcóir fhabhrach a dhiúltú.

               Le Riail 1, leagtar amach an tslí a bhféadfaidh páirtí a iarraidh go rachadh sé i mbun comhairliúcháin leis an bpáirtí eile. Leis an riail freisin, ceaptar rúnaíocht CST ina pointe teagmhála.

               Le Riail 2, leagtar síos na sprioc-amanna chun seisiúin chomhairliúcháin a ghairm agus a thabhairt chun críche. Moltar léi, freisin, roinnt féidearthachtaí maidir leis an tslí a bhféadfaí iad a reáchtáil.

               Le Riail 3, ceanglaítear ar na páirtithe comhdhéanamh a dtoscaireachtaí atá beartaithe faoi seach a fhógairt roimh gach seisiún.

               Le Riail 4, leagtar síos na socruithe teanga maidir leis na comhairliúcháin agus na doiciméid ábhartha atá le scaipeadh roimh ré.

               Le Riail 5, leagtar amach na socruithe maidir le dréachtú agus na sprioc-amanna le haghaidh mhiontuairiscí na seisiún.

               Le Riail 6, ceanglaítear ar na páirtithe iarracht a dhéanamh teacht ar réiteach atá sásúil don dá thaobh. Soiléirítear léi freisin an cás ina measfar an tréimhse chomhairliúcháin a bheith dulta in éag, agus luaitear nach measfar í a bheith dulta in éag más rud é nach ndearnadh an comhairliúchán ar chúiseanna is inchurtha i leith ceann amháin de na páirtithe.

               3.An seasamh atá le glacadh thar ceann an Aontais Eorpaigh

               An seasamh is gá don Aontas a ghlacadh in CST um chomhar custaim agus um rialacha tionscnaimh maidir leis na rialacha nós imeachta um chomhairliúcháin a ghlacadh faoi Airteagal 63(3) den Chomhaontú, ba cheart don Chomhairle an seasamh sin a leagan síos. Beidh rialáil níos fearr agus trédhearcacht níos mó ann mar thoradh air sin.

               Ní dhéanann an nós imeachta atá beartaithe difear do shubstaint na rialacha tionscnaimh faoin gComhaontú.

               4.Bunús dlí

               4.1.Bunús dlí don nós imeachta

               4.1.1.Prionsabail

               Le hAirteagal 218(9) den Chonradh ar Fheidhmiú an Aontais Eorpaigh (CFAE) cumasaítear cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo mar gheall ar na rialacha den dlí idirnáisiúnta lena rialaítear an comhlacht i gceist.

               4.1.2.Cur i bhfeidhm maidir leis an gcás seo

               Leis an gComhaontú, bunaítear an CST um chomhar custaim agus rialacha tionscnaimh. Dá bhrí sin, is comhlacht é a chuirtear ar bun le comhaontú.

               An gníomh a iarrtar ar an CST um chomhar custaim agus rialacha tionscnaimh a ghlacadh, is gníomh é a bhfuil éifeachtaí dlíthiúla leis. Beidh sé ina cheangal ar na páirtithe de bhun Airteagal 10 agus Airteagal 121(2)(d) den Chomhaontú.

               Leis an ngníomh atá beartaithe, ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) CFAE an bunús dlí don chinneadh atá beartaithe.

               4.2.An bunús dlí substainteach

               4.2.1.Prionsabail

               Braitheann an bunús dlí substainteach maidir le cinneadh faoi Airteagal 218(9) CFAE go príomha ar chuspóir agus ar ábhar an ghnímh atá beartaithe a nglacfar seasamh thar ceann an Aontais ina leith. Féadfaidh dhá aidhm nó dhá chomhpháirt a bheith i gceist leis an ngníomh atá beartaithe, ceann amháin is féidir a shainaithint mar phríomhaidhm nó mar phríomh‑chomhpháirt agus ceann eile mar aidhm nó mar chomhpháirt theagmhasach. Sa chás sin, ní mór an cinneadh faoi Airteagal 218(9) CFAE a bheith bunaithe ar bhunús dlí substainteach aonair, eadhon an bunús dlí substainteach leis an bpríomhaidhm nó leis an bpríomh‑chomhpháirt.

               4.2.2.Cur i bhfeidhm maidir leis an gcás seo

               Is é príomhchuspóir agus príomh‑ábhar an ghnímh atá beartaithe nós imeachta um chomhairliúcháin a leagan síos i gcás ina ndiúltaíonn páirtí cóir fhabhrach a thabhairt do tháirge de chuid an pháirtí eile faoi Airteagal 63(3) den Chomhaontú.

               4.3.Conclúid

               Ba cheart an chéad fhomhír d’Airteagal 207(4) CFAE, á léamh i gcomhar le hAirteagal 218(9) CFAE, a bheith ina bunús dlí leis an gcinneadh atá beartaithe.

               2022/0153 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Choiste Speisialaithe Trádála um chomhar custaim agus um rialacha tionscnaimh i dtaca leis an gcomhairliúchán a leagtar síos in Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(4), an chéad fhomhír, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An Comhaontú Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú’), tugadh i gcrích é le Cinneadh 2020/2252 ón gComhairle an 29 Nollaig 2020 agus tháinig sé i bhfeidhm an 1 Bealtaine 2021.

               (2)Cuimsítear sa Chomhaontú nós imeachta um chomhairliúchán i gcás ina ndiúltaítear fabhair in Airteagal 63(3). De bhun Airteagal 121(2)(d) den Chomhaontú, féadfaidh an Coiste Speisialaithe Trádála um chomhar custaim agus um rialacha tionscnaimh ( ‘an Coiste’) arna bhunú le hAirteagal 8(1)(c) den Chomhaontú, féadfaidh sé cinntí nó moltaí a ghlacadh maidir leis an nós imeachta um chomhairliúchán a leagtar síos le hAirteagal 63(3) den Chomhaontú. De bhun Airteagal 10 den Chomhaontú, tá cinntí an Choiste ina gceangal ar na páirtithe.

               (3)Is iomchuí an seasamh atá le glacadh thar ceann an Aontais laistigh den Choiste a leagan síos le cinneadh ón gcomhairle mar go mbeidh éifeachtaí dlíthiúla ag cinneadh an Choiste ar na rialacha maidir le comhairliúcháin arna mbunú in Airteagal 63(3) den Chomhaontú.

               (4)Trí rialacha a leagan síos le haghaidh an nós imeachta um chomhairliúchán dá bhforáiltear in Airteagal 63(3) den Chomhaontú, beidh soiléireacht ann agus áiritheofar trédhearcacht i gcás ina gcinneann páirtí an chóir fhabhrach taraife a dhiúltú do tháirge de chuid an pháirtí eile d’ainneoin thuairim dhearfach an pháirtí sin lena ndeimhnítear a stádas tionscnaimh.

               (5)Ba cheart, dá bhrí sin, seasamh an Aontais laistigh den Choiste a bhunú ar an dréachtchinneadh ón gCoiste atá san Iarscríbhinn a ghabhann leis an gCinneadh seo,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais laistigh den Choiste Speisialaithe Trádála um chomhar custaim agus um rialacha tionscnaimh a bunaíodh leis an gComhaontú, bunófar an seasamh sin ar an dréachtchinneadh ón gCoiste sin a ghabhann leis an gCinneadh seo.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Airteagal 3

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

    ---documentbreak---

               AN COIMISIÚN EORPACH
            An Bhruiséil,16.5.2022
            COM(2022) 215 final

            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Choiste Speisialaithe Trádála um chomhar custaim agus um rialacha tionscnaimh i dtaca leis an gcomhairliúchán a leagtar síos in Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile

               IARSCRÍBHINN

               Dréacht

               CINNEADH Uimh. … ÓN gCOISTE SPEISIALAITHE TRÁDÁLA AE-RA

               um chomhar custaim agus um rialacha tionscnaimh

               an

               an Chomhaontaithe Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, maidir leis an nós imeachta um chomhairliúchán i gcás ina ndiúltaítear fabhair

               TÁ AN COISTE SPEISIALAITHE TRÁDÁLA um chomhar custaim agus um rialacha tionscnaimh,

               Ag féachaint don Chomhaontú Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, (‘an Comhaontú’), agus go háirithe Airteagal 63(3) de maidir le nós imeachta um chomhairliúchán a bhunú i gcás ina ndiúltaítear fabhair,

               De bharr an mhéid seo a leanas:

               (1)
                     An Comhaontú Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú’), tugadh i gcrích é le Cinneadh 2020/2252 ón gComhairle an 29 Nollaig 2020 agus tháinig sé i bhfeidhm an 1 Bealtaine 2021.

               (2)
                     Le hAirteagal 121(2)(d) den Chomhaontú, déantar foráil gur féidir leis an gCoiste Speisialaithe Trádála um chomhar custaim agus um rialacha tionscnaimh (‘an Coiste’) cinntí nó moltaí a ghlacadh maidir leis an nós imeachta um chomhairliúchán a bhunaítear le hAirteagal 63(3) den Chomhaontú.

               (3)
                     Maidir le cás ina dtugann údarás custaim an pháirtí allmhairiúcháin fógra d’údarás custaim an pháirtí onnmhairiúcháin go bhfuil sé beartaithe aige an chóir fhabhrach taraife a dhiúltú tar éis dó tuairim an pháirtí onnmhairiúcháin a fháil lena ndeimhnítear tionscnamh an táirge, déantar foráil le hAirteagal 63(3) den Chomhaontú go reáchtálfar comhairliúcháin arna iarraidh sin do cheachtar den dá pháirtí laistigh de 3 mhí ó dháta an fhógra sin, agus féadfar iad a reáchtáil i gcomhréir leis an nós imeachta arna leagan síos ag an gCoiste.

               (4)
                     I gcomhréir le hAirteagal 63(3) den Chomhaontú, tá rialacha nós imeachta le leagan síos chun comhaontú idir na páirtithe a éascú i gcás ina ndiúltaítear fabhair d'ainneoin thuairim an pháirtí eile lena ndeimhnítear tionscnamh an táirge.

               TAR ÉIS AN CINNEADH SEO A GHLACADH:

               Airteagal 1

               Reáchtálfar an Comhairliúchán dá dtagraítear in Airteagal 63(3) den Chomhaontú i gcomhréir leis na rialacha nós imeachta a shonraítear san Iarscríbhinn a ghabhann leis an gcinneadh seo.

               Airteagal 2

               Tiocfaidh an cinneadh seo i bhfeidhm ar dháta a ghlactha.

               Beidh feidhm aige ón lá céanna.

               Arna dhéanamh sa…

                  Thar ceann an Choiste Speisialaithe Trádála

               Comhchathaoirleach an Aontais agus Comhchathaoirleach na Ríochta Aontaithe

               IARSCRÍBHINN

               NÓS IMEACHTA UM CHOMHAIRLIÚCHÁIN

               I gCOMHRÉIR LE hAIRTEAGAL 63(3), AN DARA FOMHÍR DEN CHOMHAONTÚ TRÁDÁLA AGUS COMHAIR AE-RA

               Riail 1

               1.Tar éis d’údarás custaim an pháirtí allmhairiúcháin fógra a thabhairt d’údarás custaim an pháirtí onnmhairiúcháin go bhfuil sé beartaithe aige an chóir fhabhrach taraife a dhiúltú, féadfaidh páirtí iarraidh ar chomhairliúcháin a chur faoi bhráid an pháirtí eile de bhun Airteagal 63(3), an dara fomhír, den Comhaontú Trádála agus Comhair AE-RA (‘an Comhaontú’).

               2.Déanfaidh ball an pháirtí iarrthaigh de Rúnaíocht an Choiste Speisialaithe Trádála um chomhar custaim agus um rialacha tionscnaimh (‘an Coiste’) an iarraidh ar bhall an pháirtí eile den rúnaíocht agus déanfar an iarraidh trí ríomhphost nó, i gcás inarb iomchuí, trí aon mhodh [teilea]c[h]umarsáide eile lena soláthraítear taifead gur seoladh an iarraidh. Mura gcruthófar a mhalairt, measfar an iarraidh sin a bheith faighte ar dháta a seolta.

               Riail 2

               1.Gairfear comhairliúcháin agus tabharfar i gcrích iad laistigh de 3 mhí ón dáta a thugtar an fógra faoin rún dá dtagraítear i Riail 1, ach amháin má chomhaontaíonn na páirtithe síneadh a chur leis an tréimhse le haghaidh comhairliúchán. Le linn na tréimhse sin, féadfaidh na páirtithe teacht le chéile uair amháin nó níos mó ná sin.

               2.Reáchtálfar na comhairliúcháin ar aonláthair nó trí bhíthin aon mhodha eile cumarsáide arna chomhaontú ag na páirtithe. Más ar aonláthair a reáchtáiltear na comhairliúcháin, is ar chríoch an pháirtí ar a ndírítear an iarraidh ar chomhairliúcháin a bheidh an láthair sin, ach amháin má chomhaontaíonn na páirtithe a mhalairt.

               Riail 3

               15 lá féilire roimh gach seisiún comhairliúcháin, déanfaidh an tAontas agus an Ríocht Aontaithe faoi seach an páirtí eile a chur ar an eolas tríd an Rúnaíocht faoi chomhdhéanamh na toscaireachta atá beartaithe acu faoi seach agus sonróidh siad ainm agus feidhm gach comhalta den toscaireacht.

               Riail 4

               1.Is i mBéarla a reáchtálfar an comhairliúchán.

               2.Doiciméid i scríbhinn atá ábhartha le haghaidh an chomhairliúcháin, scaipfear ar an bpáirtí eile tríd an Rúnaíocht iad. Féadfaidh na doiciméid sin a bheith in aon teanga oifigiúil de chuid an Aontais.

               Riail 5

               1.An t‑oifigeach atá ag gníomhú mar chomhalta Rúnaíochta an pháirtí is freagróir a óstálann an cruinniú, tarraingeoidh sé suas dréachtmhiontuairiscí gach seisiúin comhairliúcháin laistigh de 8 lá féilire ón seisiún. Tarchuirfear na dréachtmhiontuairiscí le haghaidh barúlacha chuig comhalta an pháirtí eile den Rúnaíocht. Féadfaidh an comhalta sin barúlacha a chur isteach laistigh de 8 lá féilire.

               2.Leis na miontuairiscí sin, déanfar achoimre ar na seisiúin chomhairliúcháin, agus sonrófar na nithe seo a leanas i gcás inarb infheidhme:

               (a)na doiciméid a cuireadh isteach;

               (b)aon ráiteas ar iarr ceann de na páirtithe go gcuirfí sna miontuairiscí é; agus

               (c)na conclúidí ar thángthas orthu agus féadfaidh sé go gcuimseofaí orthu sin an síneadh ar thréimhse an chomhairliúcháin.

               3.Beidh ag gabháil leis na miontuairiscí iarscríbhinn ina mbeidh liosta ina leagtar síos ainmneacha agus feidhmeanna na ndaoine aonair uile ar comhaltaí de na toscaireachtaí iad agus a d’fhreastail ar an gcruinniú.

               4.Coigeartóidh an Rúnaíocht na dréachtmhiontuairiscí ar bhonn na mbarúlacha a gheofar. Na dréachtmhiontuairiscí, arna gcoigeartú, formheasfaidh na páirtithe iad laistigh de 28 lá ó dháta an tseisiúin, nó faoi dháta eile arna chomhaontú ag na páirtithe. Nuair a fhormheasfar na miontuairiscí, beidh feidhm ag an gcomhaontú a tugadh i gcrích idir an dá pháirtí a d’fhreastail ar an seisiún comhairliúchán nuair a glacadh an chonclúid sin.

               5.I gcás ina reáchtáiltear na comhairliúcháin i scríbhinn, déanfar taifead ar thoradh na gcomhairliúchán i miontuairiscí an chéad chruinnithe eile den Choiste. An comhaontú ar thángthas air le linn na gcomhairliúchán, tiocfaidh sé i bhfeidhm idir na páirtithe ag an seisiún comhairliúchán nuair a ghlacadh an chonclúid sin.

               Riail 6

               1.Déanfaidh na páirtithe a seacht ndícheall teacht ar réiteach ar an ábhar, réiteach atá sásúil don dá pháirtí, laistigh den tréimhse chomhairliúcháin dá dtagraítear i Riail 2. Má thagann na páirtithe ar chomhaontú, beidh sé ina cheangal ar na páirtithe.

               2.Chun críoch Airteagal 63(3), an tríú fomhír, den Chomhaontú, measfar an tréimhse chomhairliúcháin dá dtagraítear i Riail 2 a bheith dulta in éag nuair a bhainfear deireadh na tréimhse amach agus nuair nach gcomhaontaíonn na Páirtithe síneadh a chur léi, ach amháin nuair nár reáchtáladh an comhairliúchán ar chúiseanna is inchurtha i leith an pháirtí allmhairiúcháin.


               AN COIMISIÚN EORPACH
            An Bhruiséil,27.7.2021
            COM(2021) 426 final
            2021/0243(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh ag an ochtú Cruinniú de na Páirtithe sa Chomhaontú maidir le hÉin Uisce Imirceacha Afracacha-Eoráiseacha a Chaomhnú i ndáil le leasuithe áirithe ar Iarscríbhinn 3 a ghabhann leis an gComhaontú

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais ag an ochtú cruinniú de na Páirtithe sa Chomhaontú maidir le hÉin Uisce Imirceacha Afracacha-Eoráiseacha a Chaomhnú (AEWA) i ndáil le leasuithe áirithe ar Iarscríbhinn 3 atá beartaithe a ghlacadh.

               2.Comhthéacs an togra

               2.1.An Comhaontú maidir le hÉin Uisce Imirceacha Afracacha-Eoráiseacha a Chaomhnú

               Tá an Comhaontú maidir le hÉin Uisce Imirceacha Afracacha-Eoráiseacha a Chaomhnú (AEWA) tiomanta d’éin uisce imirceacha agus a ngnáthóg a chaomhnú ar fud na hAfraice, na hEorpa, an Mheánoirthir, na hÁise Láir, na Graonlainne agus Oileánra Cheanada.

               Arna fhorbairt faoi chuimsiú an Choinbhinsiúin maidir le Speicis Imirceacha agus arna riar ag Clár Comhshaoil na Náisiún Aontaithe, tugann AEWA tíortha agus an pobal idirnáisiúnta caomhnaithe le chéile chun iarracht a dhéanamh caomhnú agus bainistiú comhordaithe ar éin uisce imirceacha a bhunú feadh a raon iomlán imirce.

               Tháinig an Comhaontú i bhfeidhm an 1 Samhain 1999. Tá an tAontas Eorpach ina Pháirtí Conarthach sa Chomhaontú sin ó bhí an 1 Deireadh Fómhair 2005 ann
                  1
               . Faoi láthair, tá 82 Pháirtí Chonarthacha ann, 44 ón Eoráise (lena n‑áirítear an tAontas) agus 38 ón Afraic. Tá 24 Bhallstát den Aontas ina bpáirtithe sa Chomhaontú
                  2
               .

               Le Treoir 2009/147/CE maidir le héin fhiáine a chaomhnú (an Treoir maidir le hÉin)
                  3
               , cuirtear na gealltanais a leagtar amach sa Chomhaontú chun feidhme i ndlí an Aontais. Baineann an Treoir maidir le hÉin le caomhnú gach speicis éin a bhíonn ann go nádúrtha sa dúiche fhiáin i gcríoch Eorpach na mBallstát lena mbaineann an Conradh. Cumhdaítear léi cosaint agus caomhnú na speiceas sin agus leagtar síos rialacha maidir lena saothrú.

               2.2.Cruinniú na bPáirtithe

               Is é Cruinniú na bPáirtithe príomhchomhlacht cinnteoireachta an Chomhaontaithe. Tá cumhachtaí aige athbhreithniú a dhéanamh ar na hIarscríbhinní a ghabhann leis an gComhaontú agus tagann sé le chéile gach 3 bliana. Tá vóta amháin ag gach Páirtí, ach déanann eagraíochtaí réigiúnacha um lánpháirtiú eacnamaíoch, amhail an tAontas Eorpach, a gceart vótála a fheidhmiú le líon vótaí atá comhionann le líon a mBallstát atá ina bPáirtithe sa Chomhaontú. Glacfar le haon leasú ar Iarscríbhinn trí thromlach dhá thrian de na Páirtithe a bheidh i láthair ag an gcruinniú.

               Tionólfar an t‑Ochtú Cruinniú de Pháirtithe an Chomhaontaithe an 5-8 Deireadh Fómhair 2021 san Ungáir.

               2.3.An gníomh atá beartaithe ag Cruinniú na bPáirtithe

               An 5-8 Deireadh Fómhair 2021, le linn an ochtú cruinniú dá chuid, tá Cruinniú na bPáirtithe le Rún 8.xx a ghlacadh maidir le leasuithe a ghlacadh ar na hIarscríbhinní a ghabhann le AEWA i gcomhréir le mír 5 d’Airteagal X den Chomhaontú (‘an gníomh atá beartaithe’).

               Is é is aidhm don ghníomh atá beartaithe Iarscríbhinn 3 (Plean Gníomhaíochta) a ghabhann leis an gComhaontú a leasú. Cé gur in Iarscríbhinn 2 atá liosta na n‑éan uisce imirceach a bhfuil feidhm ag an gComhaontú ina leith, sonraítear in Iarscríbhinn 3 gníomhaíochtaí a dtabharfaidh na Páirtithe fúthu i ndáil le speicis tosaíochta. Liostaítear na speicis tosaíochta i dTábla 1 d’Iarscríbhinn 3 de réir critéir áirithe a leagtar amach sa Tábla céanna.

               Le hAirteagal II den Chomhaontú foráiltear mar a leanas: ‘Déanfaidh na Páirtithe bearta comhordaithe chun stádas caomhnaithe fabhrach a choinneáil ar bun le haghaidh speicis éan uisce imirceach nó chun iad a thabhairt ar ais chuig an stádas sin. Chun na críche sin, cuirfidh siad i bhfeidhm, laistigh de theorainneacha a ndlínse náisiúnta, na bearta a fhorordaítear in Airteagal III, mar aon leis na gníomhaíochtaí sonracha arna gcinneadh sa Phlean Gníomhaíochta dá bhforáiltear in Airteagal IV den Chomhaontú seo’.

               Tiocfaidh an gníomh atá beartaithe i bhfeidhm le haghaidh na bPáirtithe uile agus beidh sé ina cheangal orthu an 90ú lá tar éis dáta a ghlactha ag Cruinniú na bPáirtithe, ach amháin i gcás Páirtithe a bhfuil forchoimeádas curtha isteach acu. Le linn na tréimhse 90 lá, féadfaidh aon Pháirtí, trí fhógra i scríbhinn a thabhairt don Taiscí, forchoimeádas a chur isteach maidir le leasú ar Iarscríbhinn.

               3.An seasamh atá le glacadh thar ceann an Aontais

               Is é an seasamh atá beartaithe a ghlacadh thar ceann an Aontais Eorpaigh tacú leis an ngníomh atá beartaithe ag an ochtú Cruinniú de na Páirtithe.

               Is í an Ríocht Aontaithe a mhol na leasuithe ar Thábla 1 d’Iarscríbhinn 3 atá sa ghníomh atá beartaithe, bunaithe ar na moltaí ó Choiste Teicniúil AEWA agus is éard atá iontu:

               (1)catagóir nua (f) a chruthú agus a chur isteach i gcás pobail speiceas a liostaítear i gcatagóir 3 de Cholún A agus i gcatagóir 2 de Cholún B de Thábla 1 in Iarscríbhinn 3 a ghabhann leis an gComhaontú, nuair a bhíonn sonraí easnamhach ina dtaobh, mar shampla i gcás nach bhfuil aon fhaisnéis ar fáil faoi threochtaí;

               (2)na catagóirí i dTábla 1 atá bunaithe ar threocht atá neamhchinnte ó thaobh staidrimh de agus nach fios líon an phobail a mharcáil le ‘()’; agus

               (3)catagóirí na bpobal a athrú i gcomhréir leis an bhfianaise arna bailiú mar chuid den 8ú heagrán de Thuarascáil AEWA ar an Stádas Caomhantais.

               Tá na leasuithe atá beartaithe i bpointí (1) agus (2) thuas bunaithe ar phrionsabal an réamhchúraim, toisc go n‑áiritheofar leo go gcuirfear an easpa faisnéise maidir le treocht líon an phobail san áireamh go cúramach i liostú na bpobal agus, dá bhrí sin, chun leibhéal níos airde cosanta a bhaint amach, nuair is gá. Déanfaidh an Coimisiún na leasuithe sin a fhormheas thar ceann an Aontais Eorpaigh, i gcomhréir le hAirteagal 3(1) agus le hAirteagal 3(3) de Chinneadh 2006/871/CE ón gComhairle an 18 Iúil 2005 maidir le tabhairt i gcrích, thar ceann an Chomhphobail Eorpaigh, an Chomhaontaithe maidir le hÉin Uisce Imirceacha Afracacha-Eoráiseacha a Chaomhnú.

               Maidir leis na leasuithe atá beartaithe faoi phointe (3) thuas, is éard atá i gceist leo sin athruithe ar liostú i gcás speicis áirithe agus a bpobal. As na leasuithe sin atá beartaithe ar Iarscríbhinn 3 a ghabhann leis an gComhaontú, níl an t‑athrú ar liostú cúig phobal de cheithre speiceas i gcomhréir le reachtaíocht ábhartha an Aontais (an Treoir maidir le hÉin). Foráiltear leis na leasuithe sin maidir leis an méid seo a leanas:

               –aistriú ó Cholún B1 go Colún A3 de Thábla 1 i gcás:

               ·dhá phobal (pobal na hÍoslainne/na Ríochta Aontaithe & na hÉireann, agus pobal na Mara Duibhe & na Tuirce) den Ghé Ghlas (Anser anser)

               ·pobal na Mara Duibhe & na Meánmhara Thoir den Phóiseard Cíordhearg (Netta rufina)

               ·Pobal na Sibéire Láir agus Thoir/Iardheisceart na hÁise Thoir & Deisceart na hAfraice den Fheadóg Ghlas (Pluvialis squatarola squatarola).

               –aistriú ó Chritéar 4 i gColún A go Critéar (3c) laistigh de Cholún A de Thábla 1 i gcás phobal Oirdheisceart na hEorpa & na hÁise Thiar/Iardheisceart na hÁise & Oirthuaisceart na hAfraice den Roilleach (Haematopus ostralegus longipes).

               Ciallaíonn na haistrithe sin dá bhforáiltear i gcás na gcúig phobal de cheithre speiceas nach gceadófaí fiach faoin gComhaontú a thuilleadh, cé gur speicis infhiacha iad faoin Treoir maidir le hÉin ós rud é go liostaítear iad i gCuid b d’Iarscríbhinn II a ghabhann leis an Treoir maidir le hÉin. Dá bhrí sin, beidh gá le cosaint dlí níos láidre maidir leis na leasuithe sin ná mar atá ag teastáil faoi dhlí an Aontais.

               Dá mbeadh réiltín ‘*’ ag gabháil leis na hathruithe atá beartaithe, thabharfadh sé sin le fios go bhféadfaí leanúint ar aghaidh le fiach an speicis ar bhonn úsáide inbhuanaithe laistigh de chomhthéacs plean gníomhaíochta idirnáisiúnta lena gcuirtear chun feidhme prionsabail na bainistíochta buainte oiriúnaithí. Dá bhrí sin, d’fhéadfaí forchoimeádas an Aontais Eorpaigh maidir leis an bpobal sin a bhaint a luaithe a bheadh sásra bainistíochta buainte oiriúnaithí i bhfeidhm faoi chomhlacht idirnáisiúnta, i gcomhréir le ceanglais Airteagal 7 den Treoir maidir le hÉin. Mar sin féin, níl réiltín ‘*’ ag gabháil le haon cheann de na leasuithe atá beartaithe.

               Déanfar na leasuithe go léir atá beartaithe a fhormheas thar ceann an Aontais Eorpaigh de bhun Airteagal 218.9 CFAE. Mar sin féin, i gcomhréir le hAirteagal 3(4) de Chinneadh 2006/871/CE ón gComhairle an 18 Iúil 2005, cuirfidh an Coimisiún forchoimeádas isteach maidir leis na leasuithe atá beartaithe a bhaineann leis na cúig phobal de cheithre speiceas thuasluaite, faoi mar a rinne sé le haghaidh leasuithe a raibh éifeachtaí comhchosúla leo, ós rud é go mbeadh leasú ar an Treoir maidir le hÉin ag teastáil uathu, rud nach féidir a dhéanamh laistigh de 90 lá ón dáta a nglacfaidh Cruinniú na bPáirtithe iad.

               4.Bunús dlí

               4.1.Bunús dlí leis an nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  4
               .

               4.1.2.Feidhm maidir leis an gcás seo

               Is comhlacht é Cruinniú na bPáirtithe arna bhunú le comhaontú, eadhon an Comhaontú maidir le hÉin Uisce Imirceacha Afracacha-Eoráiseacha a Chaomhnú.

               Is é atá sa ghníomh a iarrtar ar Chruinniú na bPáirtithe a ghlacadh gníomh a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta agus beidh sé in ann tionchar cinntitheach a imirt ar ábhar reachtaíocht an Aontais Eorpaigh, eadhon an Treoir maidir le hÉin. Is amhlaidh atá toisc nach mbíonn roinnt gníomhaíochtaí, go háirithe maidir le fiach, a dtabharfaidh na Páirtithe fúthu i ndáil le speicis tosaíochta a liostaítear i dTábla 1 d’Iarscríbhinn 3 a ghabhann leis an gComhaontú ag luí i gcónaí leis an méid dá bhforáiltear leis an Treoir maidir le hÉin le haghaidh an speicis chéanna. Is é sin le rá, i gcás nach mbeidh speiceas a liostaítear in Iarscríbhinn II a ghabhann leis an Treoir maidir le hÉin infhiacha a thuilleadh faoi AEWA, bheadh gá leis an Treoir maidir le hÉin a leasú.Faoi Airteagal 3 de Chinneadh 2006/871/CE ón gComhairle an 18 Iúil 2005 maidir le tabhairt i gcrích, thar ceann an Chomhphobail Eorpaigh, an Chomhaontaithe maidir le hÉin Uisce Imirceacha Afracacha-Eoráiseacha a Chaomhnú, i ndáil le hábhair a thagann faoi inniúlacht an Chomhphobail, údaraítear don Choimisiún leasuithe ar na hIarscríbhinní a ghabhann leis an gComhaontú arna nglacadh i gcomhréir le hAirteagal X(5) den Chomhaontú a fhormheas thar ceann an Chomhphobail. Tá an t‑údarú seo teoranta, áfach, do na leasuithe sin atá comhsheasmhach le reachtaíocht an Chomhphobail maidir le héin fhiáine agus a ngnáthóga nádúrtha a chaomhnú, ar leasuithe iad nach bhfuil aon mhodhnú ar an reachtaíocht sin i gceist leo.

               Na leasuithe atá beartaithe ar Thábla 1 d’Iarscríbhinn 3 a ghabhann leis an gComhaontú maidir leis na ceithre speiceas seo a leanas: an Ghé Ghlas (Anser anser), an Póiseard Cíordhearg (Netta rufina), an Fheadóg Ghlas (Pluvialis squatarola squatarola) agus an Roilleach (Haematopus ostralegus longipes), ós rud é go mbeadh leasú ar an Treoir maidir le hÉin ag teastáil uathu, bheadh cinneadh ón gComhairle ag teastáil chun an seasamh a bhunú atá le glacadh thar ceann an Aontais Eorpaigh san ochtú Cruinniú de na Páirtithe sa Chomhaontú i ndáil leis sin
                  5
               .

               Leis an ngníomh atá beartaithe ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) CFAE an bunús dlí leis an nós imeachta maidir leis an gcinneadh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte.

               4.2.2.Feidhm maidir leis an gcás seo

               Is leis an gcomhshaol a bhaineann príomhchuspóir agus príomhábhar an ghnímh atá beartaithe.

               Dá bhrí sin, is é Airteagal 192(1) CFAE an bunús dlí substainteach leis an gcinneadh atá beartaithe.

               4.3.Conclúid

               Ba cheart Airteagal 192(1) CFAE, i gcomhar le hAirteagal 218(9) CFAE, a bheith mar bhunús dlí leis an gcinneadh atá beartaithe.

               5.Foilsiú an ghnímh atá beartaithe

               Ós rud é go leasófar Iarscríbhinn 3 leis an ngníomh atá beartaithe don Chomhaontú maidir le hÉin Uisce Imirceacha Afracacha-Eoráiseacha a Chaomhnú, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0243 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh ag an ochtú Cruinniú de na Páirtithe sa Chomhaontú maidir le hÉin Uisce Imirceacha Afracacha-Eoráiseacha a Chaomhnú i ndáil le leasuithe áirithe ar Iarscríbhinn 3 a ghabhann leis an gComhaontú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú maidir le hÉin Uisce Imirceacha Afracacha-Eoráiseacha a Chaomhnú (‘an Comhaontú’) i bhfeidhm an 1 Samhain 1999 agus rinneadh é a fhormheas thar ceann an Chomhphobail Eorpaigh le Cinneadh 2006/871/CE ón gComhairle
                  6
               .

               (2)De bhun mhír 5 d’Airteagal X den Chomhaontú, féadfaidh Cruinniú na bPáirtithe leasuithe a ghlacadh ar na hIarscríbhinní a ghabhann leis an gComhaontú.

               (3)Ag an Ochtú Cruinniú de na Páirtithe, ó 5-8 Deireadh Fómhair 2021, táthar ag súil go nglacfar rún maidir le leasuithe a ghlacadh ar Iarscríbhinn 3 a ghabhann leis an gComhaontú.

               (4)Is iomchuí an seasamh atá le glacadh thar ceann an Aontais i gCruinniú na bPáirtithe a bhunú, ós rud é go mbeidh an Rún ina cheangal ar an Aontas agus go mbeidh sé in ann tionchar cinntitheach a imirt ar ábhar dhlí an Aontais, eadhon an Treoir maidir le hÉin.

               (5)Na leasuithe atá beartaithe ar Iarscríbhinn 3 a ghabhann leis an gComhaontú a thíolaic an Ríocht Aontaithe agus a leagtar amach i ndréachtrún 8.xx maidir leis na ceithre speiceas seo a leanas: an Ghé Ghlas (Anser anser), an Póiseard Cíordhearg (Netta rufina), an Fheadóg Ghlas (Pluvialis squatarola squatarola) agus an Roilleach (Haematopus ostralegus longipes), ar leasaithe iad nach bhfuil i gcomhréir le reachtaíocht ábhartha an Aontais (an Treoir maidir le hÉin), ba cheart iad a fhormheas thar ceann an Aontais Eorpaigh, ós rud é go rannchuidíonn siad le céim níos airde cosanta a bhaint amach le haghaidh phobail na speiceas sin atá ag dul i léig. Mar sin féin, i gcomhréir le hAirteagal 3(4) de Chinneadh 2006/871/CE ón gComhairle an 18 Iúil 2005, ba cheart don Choimisiún forchoimeádas a chur isteach maidir leis na leasuithe atá beartaithe a bhaineann leis na ceithre speiceas thuas, ós rud é go mbeadh leasú ar an Treoir maidir le hÉin ag teastáil uathu, rud nach féidir a dhéanamh laistigh de 90 lá ón dáta a nglacfaidh Cruinniú na bPáirtithe iad.

               TAR ÉIS AN CINNEADH SEO A GHLACADH:

               Airteagal 1

               Is é seo a leanas an seasamh atá le glacadh thar ceann an Aontais ag an ochtú cruinniú de na Páirtithe sa Chomhaontú:

               Na leasuithe ar Iarscríbhinn 3 a ghabhann leis an gComhaontú a thíolaic an Ríocht Aontaithe agus a leagtar amach i ndréachtrún 8.xx de chuid an ochtú Cruinniú de na Páirtithe sa Chomhaontú maidir leis na ceithre speiceas seo a leanas: an Ghé Ghlas (Anser anser), an Póiseard Cíordhearg (Netta rufina), an Fheadóg Ghlas (Pluvialis squatarola squatarola) agus an Roilleach (Haematopus ostralegus longipes), déanfar iad a fhormheas thar ceann an Aontais Eorpaigh ag an ochtú Cruinniú de na Páirtithe.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh 2006/871/CE ón gComhairle an 18 Iúil 2005 maidir le tabhairt i gcrích, thar ceann an Chomhphobail Eorpaigh, an Chomhaontaithe maidir le hÉin Imirceacha Afracacha-Eoráiseacha a Chaomhnú. IO L 345, 8.12.2006, lch. 24.

                     (2)

                        Tá trí Bhallstát nach Páirtithe iad sa Chomhaontú: Málta, an Ostair agus an Pholainn.

                     (3)

                        IO L 20, 26.1.2010. lch. 7 -
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:EN:PDF
                  .

                     (4)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (5)

                        I gcás leasuithe nach n‑éileodh leasú ar an Treoir maidir le hÉin, féadfaidh an Coimisiún iad a fhormheas i gcomhréir le Cinneadh 2006/871/CE ón gComhairle an 18 Iúil 2005.

                     (6)

                        IO L 345, 8.12.2006, lch. 24.


               AN COIMISIÚN EORPACH
            An Bhruiséil,11.8.2021
            COM(2021) 468 final
            2021/0262(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a bheidh le glacadh thar ceann an Aontais Eorpaigh sa Choiste Comhlachais i ndáil le cumraíocht Trádála a bunaíodh leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh a bheidh le glacadh thar ceann an Aontais sa Choiste Comhlachais i ndáil le cumraíocht Trádála i dtaca le glacadh cinnidh atá beartaithe chun leasú a dhéanamh ar Fhoscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII maidir le comhfhogasú rialála.

               2.Comhthéacs an togra

               2.1.An Comhaontú Comhlachais

               Is é is aidhm don Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile (‘an Comhaontú’) coinníollacha a bhunú chun caidreamh eacnamaíoch agus trádála feabhsaithe a bhaint amach d'fhonn an Úcráin a chomhtháthú de réir a chéile i Margadh Inmheánach an Aontais Eorpaigh, lena n‑áirítear trí Limistéar Domhain Cuimsitheach Saorthrádála a bhunú mar a leagtar síos é i dTeideal IV (Trádáil agus Nithe a bhaineann le Trádáil) den Chomhaontú, agus tacú le hiarrachtaí na hÚcráine an t‑aistriú chuig geilleagar margaidh feidhmiúil a chur i gcrích trí bhíthin, inter alia, a cuid reachtaíochta a chomhfhogasú go céimnitheach do reachtaíocht an Aontais. Tháinig an Comhaontú i bhfeidhm an 1 Meán Fómhair 2017.

               2.2.An Coiste Comhlachais i ndáil le cumraíocht Trádála

               De bhun Airteagal 465(4) den Chomhaontú, tabharfar aghaidh ar gach saincheist a bhaineann le Teideal IV (Trádáil agus Nithe a bhaineann le Trádáil) den Chomhaontú sa Choiste Comhlachais i ndáil le cumraíocht Trádála. De réir Airteagal 11 d’Iarscríbhinn XVII, is féidir leis an gCoiste sin cinneadh a dhéanamh Iarscríbhinn XVII den Chomhaontú a mhodhnú. De bhun Airteagal 465(3), beidh na cinntí sin ina gceangal ar na Páirtithe a ghlacfaidh bearta iomchuí chun na cinntí sin a chur chun feidhme. Glacfaidh an Coiste Comhlachais i ndáil le cumraíocht Trádála a chinntí trí chomhaontú idir na Páirtithe.

               2.3.An gníomh atá beartaithe ag an gCoiste Comhlachais i ndáil le cumraíocht Trádála

               Beidh cinneadh le glacadh ag an gCoiste Comhlachais i ndáil le cumraíocht Trádála, cinneadh chun leasú a dhéanamh ar Fhoscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII maidir le comhfhogasú rialála (‘an gníomh atá beartaithe’).

               Is é is cuspóir don ghníomh atá beartaithe leasú a dhéanamh ar na Foscríbhinní réamhluaite d’Iarscríbhinn XVII i bhfianaise na forbartha ar acquis an Aontais a liostaítear ann ó cuireadh inisiliú leis an gComhaontú an 30 Márta 2012. Tá sé sin i gcomhréir le cuspóir chomhfhogasú rialála céimnitheach na hÚcráine do acquis an Aontais mar a leagtar síos é sa bhrollach a ghabhann leis an gComhaontú agus go háirithe in Airteagail 114, 124 agus 138 de Chaibidil 6 (Bunú, Trádáil i Seirbhísí agus Ríomhthráchtáil) de Theideal IV (Trádáil agus Nithe a bhaineann le Trádáil) den Chomhaontú.

               Beidh an gníomh atá beartaithe ina cheangal ar na páirtithe i gcomhréir le hAirteagal 11 d’Iarscríbhinn XVII, lena bhforáiltear an méid seo a leanas: ‘Féadfaidh an Coiste Trádála a chinneadh forálacha Iarscríbhinn XVII seo a mhodhnú i gcás ina measfaidh sé gur gá sin’. Thairis sin, foráiltear an méid seo a leanas le hAirteagal 465(3) den Chomhaontú: ‘Beidh cumhacht ag an gCoiste Comhlachais cinntí a ghlacadh sna cásanna dá bhforáiltear sa Chomhaontú seo agus i réimsí ina bhfuil cumhachtaí tarmligthe chuige ag an gComhairle Comhlachais. Beidh na cinntí sin ina gceangal ar na Páirtithe a ghlacfaidh bearta iomchuí chun na cinntí sin a chur chun feidhme. Glacfaidh an Coiste Comhlachais a chinntí trí chomhaontú idir na Páirtithe’

               3.An seasamh atá le glacadh thar ceann an Aontais

               Is é is aidhm don seasamh a bheidh le glacadh thar ceann an Aontais Foscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar muirí idirnáisiúnta) d’Iarscríbhinn XVII a leasú.

               Is gá na Foscríbhinní a leasú d’fhonn teacht chun cinn acquis an Aontais a rinneadh sna hearnálacha seirbhísí thuasluaite a léiriú ó cuireadh inisiliú le téacs caibidlithe an Chomhaontaithe an 30 Márta 2012.

               Cuirtear chun feidhme leis an gcinneadh seo comhbheartas tráchtála an Aontais i leith tír Chomhpháirtíochta den Oirthear, bunaithe ar fhorálacha an Chomhaontaithe Comhlachais thuasluaite. Tá sé comhsheasmhach le cuspóir chomhfhogasú rialála céimnitheach na hÚcráine do acquis an Aontais mar a leagtar síos é sa bhrollach a ghabhann leis an gComhaontú.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               4.1.2.Feidhm maidir leis an gcás seo

               Is comhlacht é an Coiste Comhlachais i ndáil le cumraíocht Trádála a bunaíodh leis an gComhaontú Comhlachais. Is gníomh a bhfuil éifeachtaí dlíthiúla leis atá sa chinneadh a ghlacfaidh an Coiste Comhlachais i ndáil le cumraíocht Trádála. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 465(3) den Chomhaontú. Leis an ngníomh atá beartaithe ní fhorlíontar creat institiúideach an Chomhaontaithe ná ní leasaítear é. Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe.

               4.2.Bunús dlí substainteach

               4.2.1.Prionsabail

               Foráiltear sa chéad fhomhír d’Airteagal 207(4) CFAE d’inniúlacht eisiach an Aontais maidir le trádáil i seirbhísí, cé is moite de sheirbhísí iompair, maidir le tríú tíortha lena n‑áirítear srianta maidir leis na coinníollacha creata rialála le haghaidh na seirbhísí sin a sholáthar. Foráiltear le hAirteagal 100(2) CFAE do bhunús dlí maidir le bearta le haghaidh muiriompair agus aeriompair.

               4.2.2.Feidhm maidir leis an gcás seo

               Is é príomhchuspóir agus inneachar an ghnímh atá beartaithe cur chun feidhme chomhbheartas tráchtála an Aontais a áirithiú lena n‑áirítear gnéithe d’iompar muirí idirnáisiúnta.

               Dá bhrí sin, foráiltear do bhunús dlí substainteach an chinnidh atáthar a mholadh le hAirteagal 100(2) CFAE agus an chéad fhomhír d'Airteagal 207(4) CFAE.

               4.3.Conclúid

               Ba cheart Airteagal 100(2) agus an chéad fhomhír d'Airteagal 207(4) a bheith mar bhunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é go leasófar an Comhaontú le cinneadh ón gCoiste Comhlachais, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0262 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a bheidh le glacadh thar ceann an Aontais Eorpaigh sa Choiste Comhlachais i ndáil le cumraíocht Trádála a bunaíodh leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) agus Airteagal 207(4), an chéad fhomhír, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach, agus a mBallstáit de pháirt amháin, agus an Úcráin, den pháirt eile (‘an Comhaontú’) i bhfeidhm an 1 Meán Fómhair 2017.

               (2)De bhun Airteagal 11 d’Iarscríbhinn XVII, féadfaidh an Coiste Comhlachais i ndáil le cumraíocht trádála Iarscríbhinn XVII den Chomhaontú a thabhairt cothrom le dáta nó a leasú.

               (3)Ba cheart don Choiste Comhlachais i ndáil le cumraíocht trádála an gníomh atá beartaithe a ghlacadh maidir le Foscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar muirí idirnáisiúnta) a leasú.

               (4)I gcomhréir le hAirteagail 114, 124 agus 138 den Chomhaontú, aithníonn an dá pháirtí a thábhachtaí atá sé reachtaíocht na hÚcráine atá ann cheana a chomhfhogasú do reachtaíocht an Aontais Eorpaigh. Áiritheoidh an Úcráin go mbeidh na dlíthe atá ann cheana agus an reachtaíocht a bheidh ann amach anseo comhoiriúnach le acquis an Aontais de réir a chéile.

               (5)Ós rud é gur leasaíodh roinnt gníomhartha de chuid an Aontais a liostaítear i bhFoscríbhinn XVII‑3 (Rialacha is infheidhme maidir le seirbhísí teileachumarsáide), i bhFoscríbhinn XVII‑4 (Rialacha is infheidhme maidir le seirbhísí poist agus cúiréireachta) agus i bhFoscríbhinn XVII‑5 (Rialacha is infheidhme maidir le hiompar idirnáisiúnta muirí) nó gur aisghaireadh iad ó cuireadh inisiliú le téacs an Chomhaontaithe an 30 Márta 2012, is gá na foscríbhinní a ghlacadh agus spriocdhátaí áirithe a choigeartú chun an dul chun cinn atá déanta cheana ag an Úcráin go dtí seo i bpróiseas comhfhogasaithe do acquis an Aontais a chur san áireamh.

               (6)Dá bhrí sin, is iomchuí an seasamh a bheidh le glacadh thar ceann an Aontais sa Choiste Comhlachais i ndáil le cumraíocht Trádála a bhunú, toisc go mbeidh an gníomh atá beartaithe maidir le modhnú Foscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar idirnáisiúnta muirí) den Chomhaontú ina cheangal ar an Aontas,

               TAR ÉIS AN CINNEADH SEO A GHLACADH:

               Airteagal 1

               Maidir leis an seasamh a bheidh le glacadh thar ceann an Aontais i gCoiste Comhlachais i ndáil le cumraíocht Trádála an Chomhaontaithe Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile maidir le modhnú Foscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII, beidh sé bunaithe ar dhréacht‑Chinneadh an Choiste sin atá i gceangal leis an gCinneadh seo.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

    ---documentbreak---

               AN COIMISIÚN EORPACH
            An Bhruiséil,11.8.2021
            COM(2021) 468 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh a bheidh le glacadh thar ceann an Aontais Eorpaigh sa Choiste Comhlachais i ndáil le cumraíocht Trádála a bunaíodh leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile

               Cinneadh Uimh .../2021 ón gCoiste Comhlachais idir an tAontas Eorpach agus an Úcráin i ndáil le Cumraíocht Trádála

               an xx.xx.xxxx

               lena leasaítear Foscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII den Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile

               AN COISTE COMHLACHAIS I nDÁIL LE CUMRAÍOCHT TRÁDÁLA,

               Ag féachaint don Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus an Úcráin, den pháirt eile, agus go háirithe Airteagal 465(3) agus Airteagal 11 d’Iarscríbhinn XVII,

               De bharr an mhéid seo a leanas:

               (1)Tháinig an Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus an Úcráin, den pháirt eile (“an Comhaontú”) i bhfeidhm an 1 Meán Fómhair 2017.

               (2)Dearbhaítear leis an mBrollach agus le hAirteagal 1(2)(d) den Chomhaontú gur mian leis na Páirtithe tacú leis an bpróiseas athchóirithe san Úcráin, lena n‑áirítear trí chomhfhogasú reachtach, agus ar an gcaoi sin go rannchuideofar le tuilleadh comhtháthaithe eacnamaíoch agus le doimhniú an chomhlachais pholaitiúil.

               (3)In Airteagail 114, 124 agus 138 den Chomhaontú, aithníonn na Páirtithe a thábhachtaí atá sé reachtaíocht na hÚcráine atá ann cheana a chomhfhogasú do reachtaíocht an Aontais Eorpaigh i ndáil le hearnálacha na seirbhísí teileachumarsáide, seirbhísí poist agus cúiréireachta, agus seirbhísí iompair idirnáisiúnta mhuirí. Áiritheoidh an Úcráin go mbeidh na dlíthe atá aici faoi láthair agus an reachtaíocht a bheidh aici amach anseo comhoiriúnach le acquis an Aontais de réir a chéile. De réir a chéile cuimseoidh an comhfhogasú sin gach eilimint de acquis an Aontais dá dtagraítear in Iarscríbhinn XVII a ghabhann leis an gComhaontú.

               (4)Tháinig forás substaintiúil ar acquis an Aontais a liostaítear in Foscríbhinn XVII‑3 (Rialacha is infheidhme maidir le seirbhísí teileachumarsáide), Foscríbhinn XVII‑4 (Rialacha is infheidhme maidir le seirbhísí poist agus cúiréireachta) agus in Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII ó tugadh i gcrích caibidlíocht an Chomhaontaithe. Ba cheart an forás sin a léiriú sna Foscríbhinní a ghabhann leis an gComhaontú a luaitear.

               (5)I gcomhréir le hAirteagal 4(2) d’Iarscríbhinn XVII, tráth a mheasfaidh an Úcráin go ndearnadh gníomh dlí áirithe de chuid an Aontais a achtú agus a chur chun feidhme i gceart, ba cheart don Úcráin an tábla/na táblaí trasuímh ábhartha, mar aon le haistriúchán oifigiúil Béarla ar ghníomh dlí cur chun feidhme na hÚcráine, a chur faoi bhráid chomhrúnaí an Aontais ar an gCoiste Comhlachais i ndáil le cumraíocht Trádála chun dul ar aghaidh leis an measúnú dá bhforáiltear i bhFoscríbhinn XVII‑6.

               TAR ÉIS AN CINNEADH SEO A GHLACADH:

               Airteagal 1

               1.Cuirtear leis seo Iarscríbhinn 1 a ghabhann leis an gCinneadh seo in ionad Foscríbhinn XVII‑3 (Rialacha is infheidhme maidir le seirbhísí teileachumarsáide) d’Iarscríbhinn XVII den Chomhaontú.

               2.Cuirtear leis seo Iarscríbhinn 2 a ghabhann leis an gCinneadh seo in ionad Foscríbhinn XVII‑4 (Rialacha is infheidhme maidir le seirbhísí poist agus cúiréireachta) d’Iarscríbhinn XVII den Chomhaontú.

               3.Cuirtear leis seo Iarscríbhinn 3 a ghabhann leis an gCinneadh seo in ionad Foscríbhinn XVII‑5 (Rialacha is infheidhme maidir le hiompar idirnáisiúnta muirí) d’Iarscríbhinn XVII den Chomhaontú.

               Airteagal 2

               Tá an cinneadh seo leagtha síos i mBéarla, Bulgáiris, Cróitis, Danmhairgis, Eastóinis, Fionlainnis, Fraincis, Gearmáinis, Gréigis, Iodáilis, Laitvis, Liotuáinis, Máltais, Ollainnis, Polainnis, Portaingéilis, Rómáinis, Seicis, Slóivéinis, Slóvaicis, Spáinnis, Sualainnis, Ungáiris agus Úcráinis, agus comhúdarás ag gach ceann de na teangacha sin.

               Airteagal 3

               Tiocfaidh an Cinneadh seo i bhfeidhm lá a ghlactha.

               Arna dhéanamh i/sa …, an ….

                        Le haghaidh an Choiste Comhlachais

                        i ndáil le cumraíocht Trádála

                        An Cathaoirleach

                        Na rúnaithe

               IARSCRÍBHINN 1

               Foscríbhinn XVII‑3

               RIALACHA IS INFHEIDHME MAIDIR LE SEIRBHÍSÍ TEILEACHUMARSÁIDE

               Beidh na forálacha infheidhme de ghníomhartha an Aontais a leanas formheasta i gcomhréir leis na forálacha maidir le hoiriúnuithe cothrománacha a leagtar amach i bhFoscríbhinn XVII‑1 mura sonraítear a mhalairt. I gcás inar gá, leagtar amach anseo thíos oiriúnuithe sonracha le haghaidh gach gnímh aonair.

               Forálacha is infheidhme atá le glacadh:

                        A.Beartas foriomlán um chumarsáid leictreonach Eorpach

               Treoir (AE) 2018/1972 ó Pharlaimint na hEorpa agus ón gComhairle an 11 Nollaig 2018 lena mbunaítear an Cód um Chumarsáid Leictreonach Eorpach

               –chun bearta reachtacha, teicniúla agus eagraíochtúla a dhéanamh atá iomchuí agus comhréireach, ag féachaint do chreat na mbeart a cuireadh i láthair i ‘Bosca Uirlísí maidir le bearta maolaitheacha rioscaí do Chibearshlándáil líonraí 5G’ a foilsíodh tar éis Mholadh (AE) 2019/534 ón gCoimisiún an 26 Márta 2019 (C(2019) 2335), a mhéid a bhaineann le rioscaí ar shlándáil líonraí agus seirbhísí a bhainistiú mar is cuí.

                        An tráthchlár: Cuirfear forálacha na Treorach chun feidhme faoin 31 Nollaig 2024.

               Rialachán (AE) 2015/2120 ó Pharlaimint na hEorpa agus ón gComhairle an 25 Samhain 2015 lena leagtar síos bearta maidir le rochtain oscailte ar an idirlíon agus lena leasaítear Treoir 2002/22/CE maidir le seirbhís uilíoch agus cearta úsáideoirí a bhaineann le líonraí agus seirbhísí cumarsáide leictreonaí

               –Airteagail 2‑6 de Rialachán (AE) 2015/2120 a chur chun feidhme.

                        An tráthchlár: Cuirfear forálacha an Rialacháin chun feidhme faoin 31 Nollaig 2025.

               Treoir 2002/77/CE ón gCoimisiún an 16 Meán Fómhair 2002 maidir le hiomaíocht i margaí na líonraí agus seirbhísí cumarsáide leictreonaí

               –lena ndéantar faireachán ar an iomaíocht chóir sna margaí cumarsáide leictreonaí, go háirithe maidir le praghsanna atá dírithe ar chostais le haghaidh seirbhísí.

               Treoir 98/84/CE ó Pharlaimint na hEorpa agus ón gComhairle an 20 Samhain 1998 maidir le cosaint dhlíthiúil seirbhísí bunaithe ar rochtain choinníollach.

                        An tráthchlár: cuirfear forálacha na Treorach chun feidhme laistigh de dhá bhliain tar éis theacht i bhfeidhm an Chomhaontaithe seo.

               Treoir 2000/31/CE ó Pharlaimint na hEorpa agus ón gComhairle an 8 Meitheamh 2000 maidir le gnéithe áirithe dlí de sheirbhísí na sochaí faisnéise, an trádáil leictreonach go háirithe, sa Mhargadh Inmheánach (‘an Treoir maidir le tráchtáil leictreonach’).

               Cumhdaítear leis an Treoir seirbhísí na sochaí faisnéise uile, gnólacht le gnólacht agus gnólacht le tomhaltóir araon, i.e. aon seirbhís a sholáthraítear de ghnáth i gcomhair luach saothair, go cianda, trí mhodh leictreonach agus ar iarraidh aonair ó fhaighteoir seirbhíse.

                        An tráthchlár: cuirfear forálacha na Treorach chun feidhme laistigh de 3 bliana ó theacht i bhfeidhm an Chomhaontaithe seo.

               Treoir 2014/61/AE ó Pharlaimint na hEorpa agus ón gComhairle an 15 Bealtaine 2014 maidir le bearta chun an costas a bhaineann le cur in úsáid líonraí cumarsáide leictreonaí ardluais a laghdú.

                        An tráthchlár: Cuirfear forálacha na Treorach chun feidhme faoin 31 Nollaig 2021.

                        B.Creat rialála don bheartas speictrim raidió

               Cinneadh 676/2002/CE ó Pharlaimint na hEorpa agus ón gComhairle an 7 Márta 2002 maidir le creat rialála don bheartas speictrim raidió sa Chomhphobal Eorpach

               –lena ndéanfar anailís i gcomhréir leis an mbeartas agus leis an gcreat dlíthiúil faoi mar a shonraítear i gCinneadh 676/2002/CE agus beartais agus rialachán a ghlacadh lena n‑áiritheofar infhaighteacht chomhchuibhithe agus úsáid éifeachtúil speictrim.

               Cinneadh 2010/267/AE ón gCoimisiún an 6 Bealtaine 2010 maidir le húsáid chomhchuibhithe coinníollacha teicniúla sa bhanda minicíochta 790–862 MHz do chórais trastíre a bheadh in ann seirbhísí cumarsáide leictreonaí a sholáthar san Aontas Eorpach.

               Cinneadh Cur Chun Feidhme 2011/251/AE ón gCoimisiún an 18 Aibreán 2011 lena leasaítear Cinneadh 2009/766/CE maidir le comhchuibhiú na mbandaí minicíochta 900 MHz agus 1800 MHz do chórais trastíre a bheadh in ann seirbhísí uile‑Eorpacha cumarsáide leictreonaí a sholáthar sa Chomhphobal.

               Cinneadh 2009/766/CE ón gCoimisiún an 16 Deireadh Fómhair 2009 maidir le comhchuibhiú na mbandaí minicíochta 900 MHz agus 1800 MHz do chórais trastíre a bheadh in ann seirbhísí uile Eorpacha cumarsáide leictreonaí a sholáthar sa Chomhphobal.

               Cinneadh Cur Chun Feidhme 2012/688/AE ón gCoimisiún an 5 Samhain 2012 maidir le comhchuibhiú na mbandaí minicíochta 1920–1980 MHz agus 2110‑2170 MHz do chórais trastíre a bheadh in ann seirbhísí cumarsáide leictreonaí a sholáthar san Aontas Eorpach.

               Cinneadh 2008/477/CE ón gCoimisiún an 13 Meitheamh 2008 maidir le comhchuibhiú an bhanda minicíochta 2500–2690 MHz do chórais trastíre a bheadh in ann seirbhísí cumarsáide leictreonaí a sholáthar sa Chomhphobal.

               Cinneadh Cur Chun Feidhme (AE) 2019/235 ón gCoimisiún an 24 Eanáir 2019 lena leasaítear Cinneadh 2008/411/CE a mhéid a bhaineann le nuashonrú coinníollacha teicniúla ábhartha is infheidhme maidir le banda minicíochta 3400–3800 MHz.

               Cinneadh Cur Chun Feidhme (AE) 2018/1538 ón gCoimisiún an 11 Deireadh Fómhair 2018 maidir le comhchuibhiú speictrim raidió lena úsáid ag feistí gearr‑raoin laistigh de bhandaí minicíochta 874–876 agus 915–921 MHz.

               Cinneadh Cur Chun Feidhme 2014/276/AE ón gCoimisiún an 2 Bealtaine 2014 lena leasaítear Cinneadh 2008/411/CE maidir le comhchuibhiú an bhandaí minicíochta 3400–3800 MHz do chórais trastíre a bheadh in ann seirbhísí cumarsáide leictreonaí a sholáthar sa Chomhphobal.

               Cinneadh 2008/411/CE ón gCoimisiún an 21 Bealtaine 2008 maidir le comhchuibhiú an bhandaí minicíochta 3400 ‑ 3800 MHz do chórais trastíre a bheadh in ann seirbhísí cumarsáide leictreonaí a sholáthar sa Chomhphobal.

               Cinneadh 2008/671/CE ón gCoimisiún an 5 Lúnasa 2008 maidir le húsáid chomhchuibhithe speictrim raidió sa bhanda minicíochta 5875 ‑ 5905 MHz d‘feidhmeanna sábháilteachta Chóras Cliste Iompair (CCI).

               Cinneadh 2007/344/CE ón gCoimisiún an 16 Bealtaine 2007 maidir le faisnéis ar úsáid speictrim raidió sa Chomhphobal a chur ar fáil go comhchuibhithe.

               Cinneadh 2007/90/CE ón gCoimisiún an 12 Feabhra 2007 lena leasaítear Cinneadh 2005/513/CE maidir le húsáid chomhchuibhithe speictrim raidió sa bhanda minicíochta 5 GHz chun Córais Rochtana gan Sreang a chur chun feidhme, lena n‑airítear Líonraí Achair Logánta Raidió (WASanna/RLANanna).

               Cinneadh 2005/513/CE ón gCoimisiún an 11 Iúil 2005 maidir le húsáid chomhchuibhithe speictrim raidió sa bhanda minicíochta 5 GHz chun Córais Rochtana gan Sreang a chur chun feidhme lena n‑airítear Líonraí Achair Logánta Raidió (WASanna/RLANanna).

               Cinneadh Cur Chun Feidhme (AE) 2017/1483 ón gCoimisiún an 8 Lúnasa 2017 lena leasaítear Cinneadh 2006/771/CE maidir le comhchuibhiú an speictrim raidió lena úsáid ag feistí gearr‑raoin agus lena n‑aisghairtear Cinneadh 2006/804/CE.

               Cinneadh Cur Chun Feidhme 2013/752/AE ón gCoimisiún an 11 Nollaig 2013 lena leasaítear Cinneadh 2006/771/CE maidir le comhchuibhiú an speictrim raidió lena úsáid ag feistí gearr‑raoin agus lena n‑aisghairtear Cinneadh 2005/928/CE.

               Cinneadh Cur Chun Feidhme 2011/829/AE ón gCoimisiún an 8 Nollaig 2011 lena leasaítear Cinneadh 2006/771/CE maidir le comhchuibhiú an speictrim raidió lena úsáid ag feistí gearr‑raoin.

               Cinneadh 2010/368/AE ón gCoimisiún an 30 Meitheamh 2010 lena leasaítear Cinneadh 2006/771/CE maidir le comhchuibhiú an speictrim raidió lena úsáid ag feistí gearr‑raoin.

               Cinneadh 2009/381/CE ón gCoimisiún an 13 Bealtaine 2009 lena leasaítear Cinneadh 2006/771/CE maidir le comhchuibhiú an speictrim lena úsáid ag feistí gearr‑raoin.

               Cinneadh 2008/432/CE ón gCoimisiún an 23 Bealtaine 2008 lena leasaítear Cinneadh 2006/771/CE maidir le comhchuibhiú an speictrim lena úsáid ag feistí gearr‑raoin.

               Cinneadh 2006/771/CE ón gCoimisiún 9 Samhain 2006 maidir le comhchuibhiú an speictrim raidió lena úsáid ag feistí gearr‑raoin.

               Cinneadh 2010/166/CE ón gCoimisiún an 19 Márta 2010 maidir le coinníollacha comhchuibhithe úsáide speictrim raidió do sheirbhísí cumarsáide móibílí ar bord soithí (seirbhísí MCV) san Aontas Eorpach.

               Cinneadh Cur Chun Feidhme 2014/641/AE ón gCoimisiún an 1 Meán Fómhair 2014 maidir le coinníollacha teicniúla comhchuibhithe speictrim raidió lena úsáid i dtaifeadadh clár fuaime gan sreang agus i dtrealamh le haghaidh imeachtaí speisialta san Aontas.

               Cinneadh Cur Chun Feidhme 2017/2077 (AE) ón gCoimisiún an 10 Samhain 2017 lena leasaítear Cinneadh 2005/50/CE maidir le comhchuibhiú an bhanda speictrim raidió sa raon 24 GHz lena úsáid ar feadh am teoranta i dtrealamh radair gearr‑raoin mótarfheithiclí sa Chomhphobal.

               Cinneadh Cur Chun Feidhme 2011/485/AE ón gCoimisiún an 29 Iúil 2011 lena leasaítear Cinneadh 2005/50/CE maidir le comhchuibhiú an bhanda speictrim raidió sa raon 24 GHz lena úsáid ar feadh am teoranta i dtrealamh radair gearr‑raoin mótarfheithiclí sa Chomhphobal.

               Cinneadh 2005/50/CE ón gCoimisiún an 17 Eanáir 2005 maidir le comhchuibhiú an bhanda speictrim raidió sa raon 24 GHz lena úsáid ar feadh am teoranta i dtrealamh radair gearr‑raoin mótarfheithiclí sa Chomhphobal.

               Cinneadh 2004/545/CE ón gCoimisiún 8 Iúil 2004 maidir le comhchuibhiú an bhanda speictrim raidió sa raon 79 GHz le haghaidh úsáid trealamh radair gearr‑raoin mótarfheithiclí sa Chomhphobal. lena úsáid i dtrealamh radair gearr‑raoin mótarfheithiclí sa Chomhphobal.

               Cinneadh 2007/98/CE ón gCoimisiún an 14 Feabhra 2007 maidir le húsáid chomhchuibhithe speictrim raidió sna bandaí minicíochta 2 GHz chun córais a sholáthraíonn seirbhísí satailíte soghluaiste a chur chun feidhme.

               Cinneadh Cur Chun Feidhme (AE) 2016/339 ón gCoimisiún an 8 Márta 2016 maidir le comhchuibhiú an bhanda minicíochta 2010–2025 MHz do naisc físe shoghluaiste gan sreang nó so‑iompartha agus ceamaraí gan sreang a úsáidtear le haghaidh taifeadadh clár agus imeachtaí speisialta.

               Cinneadh Cur Chun Feidhme 2015/750 (AE) ón gCoimisiún an 8 Bealtaine 2015 maidir le comhchuibhiú an bhanda minicíochta 1452–1492 MHz do chórais trastíre a bheadh in ann seirbhísí cumarsáide leictreonaí a sholáthar san Aontas Eorpach.

               Cinneadh Cur Chun Feidhme (AE) 2016/687 ón gCoimisiún an 28 Aibreán 2016 maidir le comhchuibhiú an bhanda minicíochta 694–790 MHz do chórais trastíre a bheadh in ann seirbhísí cumarsáide leictreonaí i gcomhair úsáid solúbtha náisiúnta a sholáthar san Aontas Eorpach.

               Cinneadh Cur Chun Feidhme (AE) 2016/2317 ón gCoimisiún an 16 Nollaig 2016 lena leasaítear Cinneadh 2008/294/CE agus Cinneadh Cur Chun Feidhme 2013/654/AE, chun oibríocht cumarsáidí soghluaiste ar bord aerárthaí (seirbhísí MCA) a shimpliú san Aontas.

               Cinneadh Cur Chun Feidhme (AE) 2017/191 ón gCoimisiún an 1 Feabhra 2017 lena leasaítear Cinneadh 2010/166/AE, chun teicneolaíochtaí nua agus bandaí minicíochta do sheirbhísí cumarsáide soghluaiste ar bord soithí (seirbhísí MCV) san Aontas Eorpach.

               Cinneadh Cur Chun Feidhme 2018/637 (AE) ón gCoimisiún an 20 Aibreán 2018 lena leasaítear Cinneadh 2009/766/CE maidir le comhchuibhiú na mbandaí minicíochta 900 MHz agus 1800 MHz do chórais trastíre a bheadh in ann seirbhísí uile‑Eorpacha cumarsáide leictreonaí a sholáthar sa Chomhphobal a mhéid a bhaineann le coinníollacha teicniúla ábhartha le haghaidh Idirlíon na Rudaí Nithiúla.

               Cinneadh Cur Chun Feidhme (AE) 2018/661 an 26 Aibreán 2018 ón gCoimisiún lena leasaítear Cinneadh Cur Chun Feidhme (AE) 2015/750 maidir le comhchuibhiú an bhanda minicíochta 1452–1492 MHz do chórais trastíre a bheadh in ann seirbhísí cumarsáide leictreonaí a sholáthar san Aontas maidir lena gcuimsiú sna bandaí minicíochta 1427–1452 MHz agus 1492–1517 MHz.

               An Cinneadh 243/2012/AE ó Pharlaimint na hEorpa agus ón gComhairle an 14 Márta 2012 lena mbunaítear clár beartais ilbhliantúil um an speictream raidió, tháinig sé i bhfeidhm an 10 Aibreán 2012.

               An Cinneadh (AE) 2017/899 ó Pharlaimint na hEorpa agus ón gComhairle an 17 Bealtaine 2017 maidir le húsáid an bhanda minicíochta 470–790 MHz san Aontas, tháinig sé i bhfeidhm an 14 Meitheamh 2017.

               Cinneadh Cur Chun Feidhme (AE) 2019/785 ón gCoimisiún an 14 Bealtaine 2019 maidir le speictream raidió a chomhchuibhiú do threalamh a úsáideann teicneolaíocht ultra‑leathanbhanda san Aontas agus lena n‑aisghairtear Cinneadh 2007/131/CE.

                        An tráthchlár: déanfar na forálacha sna gníomhartha thuas a bhaineann le ‘Córas rialála don bheartas speictrim raidió’ a chur chun feidhme faoin 30 Nollaig 2022.

                        C.Sainaithint leictreonach, fíordheimhniú agus seirbhísí iontaoibhe

               Rialachán (AE) Uimh. 910/2014 ó Pharlaimint na hEorpa agus ón gComhairle an 23 Iúil 2014 maidir le ríomh‑shainaitheantas agus seirbhísí iontaoibhe le haghaidh ríomh‑idirbhearta sa mhargadh inmheánach agus lena n‑aisghairtear Treoir 1999/93/CE.

               Rialachán Cur Chun Feidhme (AE) Uimh. 2015/806 an 22 Bealtaine 2015 ón gCoimisiún lena leagtar síos sonraíochtaí a bhaineann leis an gcineál trustmharc de chuid an Aontais le haghaidh seirbhísí iontaoibhe cáilithe.

               Cinneadh Cur Chun Feidhme (AE) 2015/1505 ón gCoimisiún an 8 Meán Fómhair 2015 lena leagtar síos sonraíochtaí agus formáidí teicniúla a bhaineann le liostaí iontaoibhe de bhun Airteagal 22(5) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach.

               Cinneadh Cur Chun Feidhme (AE) 2015/1506 ón gCoimisiún an 8 Meán Fómhair 2015 lena leagtar síos sonraíochtaí i ndáil le formáidí ríomhshínithe ardleibhéil agus ríomhshéalaí ardleibhéil atá le haithint ag comhlachtaí san earnáil phoiblí de bhun Airteagail 27(5) agus 37(5) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach.

               Cinneadh Cur Chun Feidhme (AE) 2016/650 ón gCoimisiún an 25 Aibreán 2016 lena leagtar síos caighdeáin i ndáil le measúnú slándála ar fheistí cruthaithe sínithe agus séalaí cáilithe de bhun Airteagail 30(3) agus 39(2) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach.

               Cinneadh Cur Chun Feidhme (AE) 2015/296 ón gCoimisiún an 24 Feabhra 2015 lena mbunaítear na socruithe nós imeachta le haghaidh comhar idir na Ballstáit maidir le sainaithint leictreonach de bhun Airteagal 12(7) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach

               Rialachán Cur Chun Feidhme (AE) 2015/1501 ón gCoimisiún an 8 Meán Fómhair 2015 maidir leis an gcreat idir‑inoibritheachta de bhun Airteagal 12(8) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach.

               Rialachán Cur Chun Feidhme (AE) 2015/1502 ón gCoimisiún an 8 Meán Fómhair 2015 maidir le sonraíochtaí agus nósanna imeachta teicniúla le haghaidh leibhéil mhuiníne do mhodhanna ríomh‑shainaitheantais de bhun Airteagal 8(3) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach.

               Cinneadh Cur Chun Feidhme (AE) 2015/1984 ón gCoimisiún an 3 Samhain 2015 lena sainítear na cúinsí, formáidí agus nósanna imeachta um fhógra a thabhairt de bhun Airteagal 9(5) de Rialachán (AE) Uimh. 910/2014 ó Pharlaimint na hEorpa agus ón gComhairle maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach.

                        An tráthchlár: cuirfear na forálacha sna gníomhartha thuas a bhaineann le ‘Seirbhísí ríomhaitheantais, fíordheimhnithe agus iontaoibhe’ i bhfeidhm faoin 31 Nollaig 2021.

               IARSCRÍBHINN 2

               Foscríbhinn XVII‑4

               RIALACHA IS INFHEIDHME MAIDIR LE SEIRBHÍSÍ POIST

               Beidh na forálacha infheidhme de ghníomhartha an Aontais a leanas formheasta i gcomhréir leis na forálacha maidir le hoiriúnuithe cothrománacha a leagtar amach i bhFoscríbhinn XVII‑1 mura sonraítear a mhalairt. I gcás inar gá, leagtar amach anseo thíos oiriúnuithe sonracha le haghaidh gach gnímh aonair.

               Forálacha is infheidhme atá le glacadh:

               Treoir 97/67/CE ó Pharlaimint na hEorpa agus ón gComhairle an 15 Nollaig 1997 maidir le rialacha coiteanna um fhorbairt an mhargaidh inmheánaigh do sheirbhísí poist an Chomhphobail agus um fheabhsú cháilíocht na seirbhíse.

               Treoir 2002/39/CE ó Pharlaimint na hEorpa agus ón gComhairle an 10 Meitheamh 2002 lena leasaítear Treoir 97/67/CE maidir le seirbhísí poist an Chomhphobail a oscailt a thuilleadh don iomaíocht.

               Treoir 2008/6/CE ó Pharlaimint na hEorpa agus ón gComhairle an 20 Feabhra 2008 lena leasaítear Treoir 97/67/CE maidir le margadh inmheánach sheirbhísí poist an Chomhphobail a ghnóthú go hiomlán.

               Rialachán (AE) Uimh. 2018/644 ó Pharlaimint na hEorpa agus ón gComhairle an 18 Aibreán 2018, maidir le seirbhís beartseachadta trasteorann *.

               Rialachán Cur Chun Feidhme (AE) 2018/1263 ón gCoimisiún an 20 Meán Fómhair 2018 lena mbunaítear na foirmeacha chun faisnéis a chur isteach le seirbhísí beartseachadta trasteorann de bhun Rialachán (AE) 2018/644 ó Pharlaimint na hEorpa agus ón gComhairle.

                        An tráthchlár: déanfar na forálacha sna gníomhartha thuas a bhaineann le seirbhísí poist agus cúiréireachta a chur chun feidhme faoin 31 Nollaig 2021, seachas i gcás na ngníomhartha a luaitear (*) leo, a chuirfear chun feidhme faoin 31 Nollaig 2024.

               IARSCRÍBHINN 3

               Foscríbhinn XVII‑5

               RIALACHA IS INFHEIDHME MAIDIR LE MUIRIOMPAR IDIRNÁISIÚNTA

               Beidh na forálacha infheidhme de ghníomhartha an Aontais a leanas formheasta i gcomhréir leis na forálacha maidir le hoiriúnuithe cothrománacha a leagtar amach i bhFoscríbhinn XVII‑1 mura sonraítear a mhalairt. I gcás inar gá, leagtar amach anseo thíos oiriúnuithe sonracha le haghaidh gach gnímh aonair.

               Forálacha is infheidhme le glacadh:

                        A.Sábháilteacht mhuirí – stáit na mbratach/cumainn aicmiúcháin

               Treoir 2009/15/CE ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge agus maidir le gníomhaíochtaí ábhartha córas riaracháin muirí.

               Treoir Cur Chun Feidhme 2014/111/AE ón gCoimisiún an 17 Nollaig 2014 lena leasaítear Treoir 2009/15/CE maidir le glacadh Cóid áirithe den Eagraíocht Mhuirí Idirnáisiúnta (IMO) agus leasuithe gaolmhara ar choinbhinsiúin agus ar phrótacail áirithe.

               Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta long.

               Ceartúchán ar Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta long.

               Rialachán Cur Chun Feidhme 2014/1355/AE ón gCoimisiún an 17 Nollaig 2014 lena leasaítear Rialachán 2009/391/CE maidir le glacadh Cóid áirithe den Eagraíocht Mhuirí Idirnáisiúnta (IMO) agus leasuithe gaolmhara ar choinbhinsiúin agus ar phrótacail áirithe.

               Rialachán (CE) Uimh. 336/2006 ó Pharlaimint na hEorpa agus ón gComhairle an 15 Feabhra 2006 maidir le cur chun feidhme an Chóid um Bainistíocht Sábháilteachta Idirnáisiúnta laistigh den Chomhphobal agus lena n‑aisghairtear Rialachán (CE) Uimh. 3051/95 ón gComhairle.

               Rialachán (CE) Uimh. 540/2008 ón gCoimisiún an 16 Meitheamh 2008 lena leasaítear Iarscríbhinn II den Rialachán (CE) Uimh. 336/2006 ó Pharlaimint na hEorpa agus ón gComhairle maidir le cur chun feidhme an Chóid um Bainistíocht Sábháilteachta Idirnáisiúnta (ISM) laistigh den Chomhphobal, a mhéid a bhaineann le formáid na bhfoirmeacha.

                        An tráthchlár: cuirfear na forálacha sna gníomhartha thuas a bhaineann le ‘Sábháilteacht mhuirí – stáit na mbratach/cumainn aicmiúcháin’ chun feidhme faoin 31 Nollaig 2021.

                        B.Údarás cigireachta

               Treoir 2009/16/CE ó Pharlaimint na hEorpa agus ón gComhairle an 23 Aibreán 2009 maidir le calafoirt faoi rialú an Stáit.

               Treoir 2009/16/CE ó Pharlaimint na hEorpa agus ón gComhairle an 23 Aibreán 2009 maidir le calafoirt faoi rialú an Stáit.

               Treoir 2013/38/AE ó Pharlaimint na hEorpa agus ón gComhairle an 12 Lúnasa 2013 lena leasaítear Treoir 2009/16/CE maidir le calafoirt faoi rialú an Stáit.

               Rialachán (AE) 2015/757 ó Pharlaimint na hEorpa agus ón gComhairle an 29 Aibreán 2015 maidir le faireachán, tuairisciú agus fíorú a dhéanamh ar astaíochtaí dé‑ocsaíde carbóin ó mhuiriompar, agus lena leasaítear Treoir 2009/16/CE.

               Rialachán (AE) Uimh. 1257/2013 ó Pharlaimint na hEorpa agus ón gComhairle an 20 Samhain 2013 maidir le hathchúrsáil long agus lena leasaítear Rialachán (CE) Uimh. 1013/2006 agus Treoir 2009/16/CE.

               Rialacháin (AE) Uimh. 428/2010 ón gCoimisiún an 20 Bealtaine 2010 lena gcuirtear Airteagal 14 de Threoir 2009/16/CE ó Pharlaimint na hEorpa agus ón gComhairle chun feidhme a mhéid a bhaineann le cigireachtaí leathnaithe long.

               Rialacháin (AE) Uimh. 801/2010 ón gCoimisiún an 13 Meán Fómhair 2010 lena gcuirtear Airteagal 10(3) de Threoir 2009/16/CE ó Pharlaimint na hEorpa agus ón gComhairle chun feidhme a mhéid a bhaineann le critéir an Stáit brataí.

               Rialacháin (AE) Uimh. 802/2010 ón gCoimisiún an 13 Meán Fómhair 2010 lena gcuirtear Airteagal 10(3) agus Airteagal 27 de Threoir 2009/16/CE ó Pharlaimint na hEorpa agus ón gComhairle chun feidhme a mhéid a bhaineann le feidhmíocht na gcuideachtaí *.

               Rialachán Cur Chun Feidhme (AE) Uimh. 1205/2012 ón gCoimisiún an 14 Nollaig 2012 lena leasaítear Rialachán (AE) Uimh. 802/2010 a mhéid a bhaineann le feidhmíocht na cuideachtaí *.

                        An tráthchlár: déanfar na forálacha sna gníomhartha thuas a bhaineann le ‘Stát an chalafoirt’ a chur chun feidhme faoin 31 Nollaig 2021, seachas i gcás na ngníomhartha a luaitear (*) leo, a chuirfear chun feidhme faoin 31 Nollaig 2022

                        C.Faireachán tráchta

               Treoir 2002/59/CE ó Pharlaimint na hEorpa agus ón gComhairle an 27 Meitheamh 2002 lena mbunaítear córas faireacháin agus faisnéise um thrácht soithí sa Chomhphobal agus lena n‑aisghairtear Treoir 93/75/CEE ón gComhairle.

               Treoir 2009/17/CE ó Pharlaimint na hEorpa agus ón gComhairle an 23 Aibreán 2009 lena leasaítear Treoir 2002/59/CE lena mbunaítear córas faireacháin agus faisnéise um thrácht soithí sa Chomhphobal.

               Treoir 2009/18/CE ó Pharlaimint na hEorpa agus ón gComhairle an 23 Aibreán 2009 lena mbunaítear na bunphrionsabail lena rialaítear imscrúdú ar thionóiscí in earnáil an mhuiriompair agus lena leasaítear Treoir 1999/35/CE ón gComhairle agus Treoir 2002/59/CE ó Pharlaimint na hEorpa agus ón gComhairle.

               Treoir 2011/15/AE an 23 Feabhra 2011 ón gCoimisiún lena leasaítear Treoir 2002/59/CE ó Pharlaimint na hEorpa agus ón gComhairle lena mbunaítear córas faireacháin agus faisnéise um thrácht sa Chomhphobal.

               Treoir 2014/100/AE an Dé Máirt 28 Deireadh Fómhair 2014 ón gCoimisiún lena leasaítear Treoir 2002/59/CE ó Pharlaimint na hEorpa agus ón gComhairle lena mbunaítear córas faireacháin agus faisnéise um thrácht sa Chomhphobal.

               (a)Rialacha teicniúla agus oibríochtúla

               — Longa paisinéirí

               Threoir 2009/45/CE ó Pharlaimint na hEorpa agus ón gComhairle an 6 Bealtaine 2009 maidir le rialacha sábháilteachta agus caighdeáin le haghaidh longa paisinéirí.

               Treoir 2010/36/AE an 1 Meitheamh 2010 ón gCoimisiún lena leasaítear Treoir 2009/45/CE ó Pharlaimint na hEorpa agus ón gComhairle maidir le rialacha agus caighdeáin sábháilteachta le haghaidh longa paisinéirí.

               Treoir 2016/844 (AE) ón gCoimisiún an 27 Bealtaine 2016 lena leasaítear Treoir 2009/45/CE ó Pharlaimint na hEorpa agus ón gComhairle maidir le rialacha agus caighdeáin sábháilteachta le haghaidh longa paisinéirí.

               Treoir (AE) 2017/2110 ó Pharlaimint na hEorpa agus ón gComhairle an 15 Samhain 2017 maidir le córas cigireachtaí le haghaidh oibríocht shábháilte long paisinéirí róró agus árthaí paisinéirí ardluais i seirbhís rialta agus lena leasaítear Treoir 2009/16/CE agus lena n‑aisghairtear Treoir 1999/35/CE ón gComhairle.

               Rialachán (AE) Uimh. 1286/2011 ón gCoimisiún an 9 Nollaig 2011 lena nglactar modheolaíocht chomhchoiteann chun taismigh agus teagmhais mhuirí arna bhforbairt de bhun Airteagal 5(4) de Threoir 2009/18/CE ó Pharlaimint na hEorpa agus ón gComhairle a imscrúdú.

               Treoir 2003/25/CE ó Pharlaimint na hEorpa agus ón gComhairle an 14 Aibreán 2003 maidir le ceanglais shonracha chobhsaíochta le haghaidh longa paisinéirí róró.

               Treoir 2005/12/CE an 18 Feabhra 2005 ón gCoimisiún lena leasaítear Iarscríbhinní I agus II den Treoir 2003/25/CE ó Pharlaimint na hEorpa agus ón gComhairle maidir le ceanglais shonracha chobhsaíochta le haghaidh longa paisinéirí róró.

               — Tancaeir ola

               Rialachán (AE) Uimh. 530/2012 ó Pharlaimint na hEorpa agus ón gComhairle an 13 Meitheamh 2012 maidir le ceanglais cabhlach dúbailte nó ceanglais deartha choibhéiseacha a chéimniú isteach ar mhodh luathaithe do thancaeir ola aonchabhlach **.

               — Bulc‑iompróirí

               Treoir 2001/96/CE ó Pharlaimint na hEorpa agus ón gComhairle an 4 Nollaig 2001 lena mbunaítear ceanglais agus nósanna imeachta comhchuibhithe maidir le luchtú agus díluchtú sábháilte builc‑iompróirí.

               — Foireann

               Treoir 2008/106/CE ó Pharlaimint na hEorpa agus ón gComhairle an 19 Samhain 2008 maidir leis an íosleibhéal oiliúna ar mharaithe.

               Treoir 2012/35/AE ó Pharlaimint na hEorpa agus ón gComhairle an 21 Samhain 2012 lena leasaítear Treoir 2008/106/CE maidir leis an íosleibhéal oiliúna ar mharaithe.

               (b)an comhshaol

               Treoir (AE) 2019/883 ó Pharlaimint na hEorpa agus ón gComhairle an 17 Aibreán 2019 maidir le saoráidí glactha i gcalafoirt chun seachadadh dramhaíola ó longa, lena leasaítear Treoir 2010/65/AE agus lena n‑aisghairtear Treoir 2000/59/CE *.

               Rialachán (CE) Uimh. 782/2003 ó Pharlaimint na hEorpa agus ón gComhairle an 14 Aibreán 2003 maidir le toirmeasc ar chomhdhúile organaitín ar bord long.

               Rialachán (CE) Uimh. 536/2008 ón gCoimisiún an 13 Meitheamh 2008 lena dtugtar éifeacht d’Airteagal 6(3) agus d’Airteagal 7 de Rialachán (CE) Uimh. 782/2003 ó Pharlaimint na hEorpa agus ón gComhairle maidir le toirmeasc ar chomhdhúile organaitín ar bord long agus lena leasaítear an Rialachán sin.

               Treoir 2002/84/CE ó Pharlaimint na hEorpa agus ón gComhairle an 5 Samhain 2002 maidir le rialacha sábháilteachta muirí agus trualliú ó longa a chosc.

                        An tráthchlár: déanfar na forálacha sna gníomhartha thuas a bhaineann le ‘Faireachán tráchta’ a chur chun feidhme faoin 31 Nollaig 2021, seachas i gcás na ngníomhartha a luaitear (*) leo, a chur chun feidhme faoin 31 Nollaig 2023, agus gníomhartha a bhfuil (**) luaite leo, leanfaidh siad an t‑amchlár chun deireadh a chur le tancaeir aonchabhlach de réir a chéile i gcomhréir leis an sceideal a shonraítear i gCoinbhinsiún MARPOL.

                        D.Coinníollacha Teicniúla

               Treoir 2010/65/AE ó Pharlaimint na hEorpa agus ón gComhairle an 20 Deireadh Fómhair 2010 maidir le foirmiúlachtaí tuairiscithe le haghaidh longa atá ag teacht isteach i gcalafoirt na mBallstát agus/nó ag imeacht ó chalafoirt na mBallstát agus lena n‑aisghairtear Treoir 2002/6/CE.

               Rialachán (AE) 2019/1239 ó Pharlaimint na hEorpa agus ón gComhairle an 20 Meitheamh 2019 lena mbunaítear timpeallacht Eorpach Ionaid Ilfhreastail Mhuirí agus lena n‑aisghairtear Treoir 2010/65/AE.

                        An tráthchlár: déanfar na forálacha i dTreoir 2010/65/AE a chur chun feidhme faoin 31 Nollaig 2021, agus na forálacha i Rialachán (AE) 2019/1239 faoin 15 Lúnasa 2025.

                        E.Dálaí sóisialta

               Treoir 92/29/CEE ón gComhairle an 31 Márta 1992 maidir leis na híoscheanglais sábháilteachta agus sláinte chun cóir leighis fheabhsaithe ar bord soithí a chur chun cinn*.

               Rialachán (CE) Uimh. 1882/2003 ó Pharlaimint na hEorpa agus ón gComhairle an 29 Meán Fómhair 2003 lena n‑oiriúnaítear do Chinneadh 1999/468/CE ón gComhairle na forálacha a bhaineann le coistí a thugann cúnamh don Choimisiún i bhfeidhmiú a chumhachtaí cur chun feidhme a leagtar síos in ionstraimí atá faoi réir an nós imeachta dá dtagraítear in Airteagal 251 de Chonradh CE.

               Treoir 2007/30/CE ó Pharlaimint na hEorpa agus ón gComhairle an 20 Meitheamh 2007 lena leasaítear Treoir 89/391/CE ón gComhairle, a Threoracha aonair agus Treoracha 83/477/CEE, 91/383/CEE, 92/29/CEE agus 94/33/CEE ón gComhairle d’fhonn na tuairiscí ar chur chun feidhme praiticiúil a shimpliú agus a chuíchóiriú.

               Treoir 1999/63/CE ón gComhairle an 21 Meitheamh 1999 maidir leis an gComhaontú maidir le heagrú ama oibre maraithe arna thabhairt i gcrích ag Comhlachas Úinéirí Long an Chomhphobail Eorpaigh (ECSA) agus ag an gCónaidhm na gCeardchumann Oibrithe Iompair san Aontas Eorpach (FST) – Iarscríbhinn: An Comhaontú Eorpach maidir le heagrú ama oibre na maraithe, cé is moite de Chlásal 16.

               Treoir 2009/13/CE ón gComhairle an 16 Feabhra 2009 lena gcuirtear chun feidhme an Comhaontú arna thabhairt i gcrích ag Comhlachais Úinéirí Long an Chomhphobail Eorpaigh (ECSA) agus Cónaidhm Oibrithe Iompair na hEorpa (ETF) maidir le Coinbhinsiún Oibreachais Mhuirí 2006, agus lena leasaítear Treoir 1999/63/CE.

               Treoir 1999/95/CE ó Pharlaimint na hEorpa agus ón gComhairle an 13 Nollaig 1999 maidir le forfheidhmiú na bhforálacha i ndáil le huaireanta oibre maraithe ar bord long a thagann isteach i gcalafoirt an Chomhphobail.

                        An tráthchlár: déanfar na forálacha sna gníomhartha thuas a bhaineann le ‘Dálaí sóisialta’ a chur chun feidhme faoin 31 Nollaig 2021, seachas i gcás na ngníomhartha a luaitear (*) leo, a dhéanfar a chur chun feidhme faoin 31 Nollaig 2023.

                        F.Slándáil mhuirí

               Treoir 2005/65/CE ó Pharlaimint na hEorpa agus ón gComhairle an 26 Deireadh Fómhair 2005 maidir le slándáil chalafoirt a fheabhsú.

               Rialachán (CE) Uimh. 725/2004 ó Pharlaimint na hEorpa agus ón gComhairle an 31 Márta 2004, maidir le slándáil long agus saoráidí calafoirt a fheabhsú.

               2009/83/CE: Cinneadh ón gCoimisiún an 23 Eanáir 2009 lena leasaítear Rialachán (CE) Uimh. 725/2004 ó Pharlaimint na hEorpa agus ón gComhairle a mhéid a bhaineann leis an Scéim um Uimhir Aitheantais IMO Cuideachtaí Uathúla agus Úinéirí Cláraithe.

               Treoir 2014/90/AE ó Pharlaimint na hEorpa agus ón gComhairle an 23 Iúil 2014 maidir le trealamh muirí agus lena n‑aisghairtear Treoir 96/98/CE ón gComhairle.

                        An tráthchlár: déanfar na forálacha sna gníomhartha thuas a bhaineann le ‘Sábháilteacht mhuirí’, cé is moite díobh a bhaineann leis an gCoimisiún, cigireachtaí a chur chun feidhme faoin 31 Nollaig 2021.

                        G.Seirbhísí calafoirt

               Rialachán (AE) 2017/352 ó Pharlaimint na hEorpa agus ón gComhairle an 15 Feabhra 2017 lena mbunaítear creat chun seirbhísí calafoirt a sholáthar agus rialacha comhchoiteanna maidir le trédhearcacht airgeadais calafort.

                        An tráthchlár: déanfar na forálacha sa ghníomh thuas a bhaineann le ‘Seirbhísí calafoirt’ a chur chun feidhme faoin 31 Nollaig 2024.